VENDIM
Nr. 213, datë 15.12.2020

MBI LËNIEN NË FUQI TË VENDIMIT NR. 199, DATË 12.12.2019

Në mbështetje të nenit 16, nenit 19, nenit 20, germa “c”, të ligjit nr. 43/2015, “Për sektorin e energjisë elektrike”, të ndryshuar; VKM-së nr. 244, datë 30.3.2016, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, të ndryshuar; nenit 15 dhe nenit 19, pika 1, germa “c”, të “Rregullores së organizimit, funksionimit dhe procedurave të ERE-s”, të miratuar me vendimin e Bordit të ERE- s nr. 96, datë 17.6.2016; Bordi i ERE-s, në mbledhjen e tij të datës 15.12.2020, mbasi shqyrtoi relacionin e Drejtorisë së Tarifave dhe Çmimeve nr. 132/8 prot., datë 11.12.2020, në lidhje me lënien në fuqi të vendimit nr. 199, datë 12.12.2019,
konstatoi se:
- Bordi i ERE-s, me vendimin nr. 2, datë 10.1.2020, ka miratuar fillimin e procedurës, për shqyrtimin e aplikimit të OSSH sh.a., për përcaktimin e tarifave sipas nivelit të tensionit, për vitin 2020. 
[bookmark: _GoBack]- ERE, me shkresën me nr. 201, datë 27.1.2020, ka kërkuar opinion lidhur me vendimin e Bordit të ERE-s nr. 2, datë 10.1.2020, palëve të interesuara si: Ministria e Infrastrukturës dhe Energjisë (MIE), Shoqata e Mbrojtjes së Konsumatorit, Agjencia e Mbrojtjes së Konsumatorit, Autoriteti i Konkurrencës, Dhoma e Tregtisë dhe Industrisë, si dhe Shoqata e Furnizuesve të Energjisë Elektrike.
- ERE, në zbatim të përcaktimeve të “Rregullores për organizimin, funksionimin dhe procedurat e ERE-s” miratuar me vendimin e Bordit të ERE-s nr. 96, datë 17.6.2016, ka pasur një sërë korrespondencash lidhur me plotësimet e dokumentacionit të nevojshëm nga ana e shoqërive OSSH sh.a. dhe FSHU sh.a., si dhe dhënien e argumenteve plotësuese mbi komponentët e përcaktimit të tarifave të rrjetit të shpërndarjes, si dhe çmimeve të shitjes me pakicë. 
- Në vijim të situatës së paprecedentë të krijuar nga pandemia COVID-19, për shkak të pamundësisë për zbatimin e parashikimeve të legjislacionit në fuqi sa i përket diskutimit publik e organizimit të seancave dëgjimore me palët e interesit, masave kufizuese të marra nga Qeveria Shqiptare për kufizimin e përhapjes së virusit COVID-19, si dhe në mbështetje të nenit 16, nenit 20, germa “c”, nenit 85, të ligjit nr. 43/2015, “Për sektorin e energjisë elektrike”, të ndryshuar, të VKM-së nr. 243, datë 24.3.2020, “Për shpalljen e gjendjes së fatkeqësisë natyrore”; nenit 67 dhe 91, pika 4, të ligjit nr. 44/2015, “Kodi i Procedurave Administrative në Republikën e Shqipërisë”; nenit 15 dhe 22, të “Rregullores së organizimit, funksionimit dhe procedurave të ERE-s”; Bordi i ERE-s, me anë të vendimit nr. 67, datë 8.4.2020, vendosi pezullimin e procedurës për shqyrtimin e aplikimit të Operatorit të Sistemit të Shpërndarjes, OSSH sh.a., për përcaktimin e tarifave sipas nivelit të tensionit, për vitin 2020, deri jo më vonë se 3 muaj nga përfundimi i gjendjes së fatkeqësisë natyrore në Republikën e Shqipërisë.
- Në kushtet e liberalizimit të tregut të energjisë elektrike dhe të tëdrejtës së klientëve fundorë për të zgjedhur lirisht furnizuesin e tyre të energjisë elektrike, me përjashtim të klientëve fundorë të lidhur në nivelin e tensionit 35 kV, për të cilët ERE ka miratuar tarifën e shpërndarjes prej 1.5 lekë/kwh, dhe klientëve të lidhur në nivelin e tensionit 20 kV, për të cilët ERE ka miratuar tarifën e shpërndarjes prej 3.9 leke/kwh; për të gjithë klientët e tjerë fundorë të lidhur me rrjetin e shpërndarjes në nivelet e tjera të tensionit, Operatori i Sistemit të Shpërndarjes do të faturojë energjinë e lëvruar bazuar në tarifën mesatare të shpërndarjes së energjisë elektrike prej 4.79 lekë/kWh, të miratuar nga ERE.
- Shoqëria OSSH sh.a. nuk ka mundur të paraqesë informacionin e kërkuar në mënyrë të vazhdueshme, me anë të një sërë korrespondencash nga ana e ERE lidhur me realizimin e treguesve tekniko-ekonomik dhe financiar të shoqërive, përgjatë vitit 2020.
- Parashikimet e shoqërisë OSSH sh.a., të paraqitura në kërkesën për shqyrtimin e aplikimit për përcaktimin e tarifave sipas nivelit të tensionit, për të cilën tashmë me vendimin nr. 2, datë 10.1.2020, Bordi i ERE-s ka miratuar fillimin e procedurës, nuk mund të merren për bazë për arsye se tashmë jemi në muajin e fundit të vitit 2020, ndaj çdo e dhënë e depozituar më herët ka humbur aktualitetin dhe nuk paraqet një pasqyrë reale të rrethanave të faktit.
- Në aplikimin e paraqitur dhe korrespondencat e mëtejshme me shoqërinë OSSH sh.a, mungojnë të dhëna mbi ndarjen e bazës së rregulluar të aseteve dhe nivelin e humbjeve në rrjetin e shpërndarjes, për nivelet e ndryshme të tensionit ku operon Operatori i Sistemit të Shpërndarjes (35/20/10/6/0.4 kV).
- Nga vlerësimet e kryera, mbi të dhënat e vëna në dispozicion në kuadër të raportimeve periodike, llogaritet se tarifat aktuale të shërbimit të shpërndarjes së energjisë elektrike, i mundësojnë shoqërisë OSSH sh.a. të ardhura të mjaftueshme për mbulimin e shpenzimeve nga aktiviteti i licencuar.
- Metodologjia për llogaritjen e tarifave të Operatorit të Sistemit të Shpërndarjes së energjisë elektrike, të miratuara nga ERE, bëjnë të mundur korrigjimin e të ardhurave të realizuara mbi/nën kërkesën e lejuar, për të ardhurat, për vitin paraardhës.
Për gjithë sa më sipër cituar, Bordi i ERE-s

VENDOSI:

1. Mbylljen e procedurës së nisur me anë të vendimit nr. 2, datë 10.1.2020, për shqyrtimin e aplikimit të Operatorit të Sistemit të Shpërndarjes të energjisë elektrike, për përcaktimin e tarifave sipas nivelit të tensionit, për vitin 2020.
2. Të shtyjë fuqinë juridike të vendimit të Bordit të ERE-s nr. 199, datë 12.12.2019, deri në miratimin e një vendimi mbështetur në aplikimin e shoqërisë OSSH sh.a. për vitin 2021, në përputhje me kërkesat e akteve ligjore dhe nënligjore në fuqi.
3. Drejtoria Tarifave dhe Çmimeve të njoftojë palët e interesit për vendimin e Bordit të ERE-s.
Ky vendim hyn në fuqi menjëherë dhe e shtrin fuqinë juridike që nga 1.1.2021. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare.

